FODBOLD: Det kan ikke blive mere nervepirrende. Både OB og AGF er inde i en meget god periode og der er lagt op til især et fysisk brag af dimensioner på Nature Energy Park og det vurderes, at der kommer minimum 10.000 tilskuere og måske endda helt op til 12.000 tilskuere trods rodet ved stadion med letbanebyggeriet.

OB har i de seneste seks kampe kun lukket mål ind mod FC Nordsjælland og kan slå et hul til AGF og andre hold i kampen om top seks-placeringerne med en hjemmesejr. AGF har til gengæld for første gang i otte år formået at vinde fire kampe på stribe.

Skadeslisterne i de to klubber er korte og kun OB's tab af den lårskadede Ryan Johnson Laursen kan give hovedbrud. Det forventes, at Jeppe Tverskov spiller efter en kort sygdomsperiode midt i ugen. AGF er uden Nicklas Helenius, men ville måske kun have startet på bænken alligevel.